ועדת הפנים ואיכות הסביבה, כנסת 17, פרוטוקול מספר 136, 2007-03-20 12:30

אופיר פינס-פז: אני מבין שאי אפשר לפתור את זה עד מחר.

אופיר פינס-פז: מה בדעת הממשלה לעשות בישובים האלה?

אופיר פינס-פז: זאת בעיה מאוד כבדה.

רם בלינקוב: קודם כל הממשלה תטפל בבעיית הניהול של הישובים האלה.

רם בלינקוב: בואו לא נשכח ולא נתבלבל, בייחוד על רקע ההערות שנאמרו פה ממרכז השלטון המקומי.

רם בלינקוב: אני לא בא על תקן מצטדק ולא על תקן נאשם.

רם בלינקוב: העובדים הם לא שלי.

רם בלינקוב: הסיבה העיקרית למשבר ברשויות הללו - - -

פיני קבלו: אתם קיצצתם.

רם בלינקוב: אל תפריע לי.

רם בלינקוב: הסיבה העיקרית למשבר ברשויות הללו זה ניהול כושל, לעיתים גובל בפלילים.

רם בלינקוב: אי גביית ארנונה בהיקפים של עשרות רבות של אחוזים, אי תשלום בגין מים, לפעמים רק 30% משלמים.

רם בלינקוב: אז אין כסף ברשות.

רם בלינקוב: אין כסף ברשות אז גם אין כסף לשלם עבור משכורות.

רם בלינקוב: זאת תמונת המצב וזה המשבר.

רם בלינקוב: לכן הממשלה תעבור ותבדוק בימים הקרובים את הישובים הללו ואת הסיבות להתנהלות ולמשבר הזה.

רם בלינקוב: אם יהיה צורך, תישקל הדחה של חלק מראשי הרשויות ומינוי גורמים אובייקטיביים ובעלי כישורים יותר טובים לנהל את הדבר הזה, על מנת לאפשר את ההתנהלות של הרשויות הללו.

היו”ר אופיר פינס: ראש עירית אשדוד כמייצג מרכז השלטון המקומי.

צבי צילקר: אני מצטער שראשי מערכת השלטון המקומי אינם פה.

צבי צילקר: אנחנו נמצאים לפני איום של השבתת המשק כולו.

צבי צילקר: אני קורא להסתדרות לא להשבית את המערכת.

צבי צילקר: אני מציע שהממשלה תמצא את הדרך, לשלושה חודשים, למצוא דרך עוקפת עיקולים ודברים כאלה ואחרים, כדי שהעובדים יקבלו את הכסף לא כמעסיק ומועסק אלא כדרך לפתור את הבעיה.

צבי צילקר: חלק מהרשויות נמצאות תחת עיקולים כבדים וכסף שיגיע לרשות לא יגיעו לעובדים.

צבי צילקר: הכוונה היא שלא ניפגש בעוד שלושה חודשים.

צבי צילקר: עובדים ידעו שהם מקבלים 3 חודשים משכורות ויוכלו להתארגן.

צבי צילקר: הממשלה צריכה לבדוק כמה דברים ברצינות.

צבי צילקר: יש רשויות שלא גובות, אולי אפשר להגדיל מ-25% ל-40%?

צבי צילקר: יש ראשי רשויות שהגיעו לרשות וקיבלו איתם חוב של 100 מיליון.

צבי צילקר: איך הם יצאו מזה?

צבי צילקר: אנחנו באשדוד קיצצנו קרוב ל200 משרות למרות שאנחנו עיר שמשלמות משכורות כמו שעון שוויצרי ב-5 לחודש.

צבי צילקר: פעם אחת שילמנו ב-7 והעיר כולה הזדעזעה ולא הבינו מה קרה.

צבי צילקר: אנחנו אולי אחת הערים היחידות שיש בה "משלמים ומסיימים".

צבי צילקר: זה היה מאוד לא נעים אבל הלכנו לזה כי אין ברירה אחרת.

צבי צילקר: צריך לבדוק את הדברים לשלושה חודשים ולראות איך פותרים את הבעיה.

צבי צילקר: יכול להיות שישנם ראשי ערים שאצלם הסוציו-אקונומי הוא 3 או 2.

צבי צילקר: חודשיים שלושה הם זמן מספיק כדי לבדוק 10 רשויות.

צבי צילקר: מצד שני, עובדים שעבדו ואינם מקבלים משכורות, אני חושב שזה לא טוב.

צבי צילקר: שביתה של המשק למשך יומיים תעלה יותר מאשר המשכורות.

צבי צילקר: אז אנחנו יוצאים בלי תשובה רצינית, גם העובדים לא יקבלו משכורת, גם המשק ישבות.

צבי צילקר: יכול להיות שנקבל את זה אחרי יומיים.

צבי צילקר: אני מציע לעשות סידור עוקף ל-3 חודשים בלבד.

צבי צילקר: זה אולי יהיה הפיתרון.

צבי צילקר: לחבריי אני אומר, מדברים בגלוי על איחוד רשויות.

צבי צילקר: יכול להיות שאי אפשר אחרת ויכול להיות שזה חלק מהפיתרון ולא כל הפיתרון.

צבי צילקר: אפשר להגביר את הגביה.

היו”ר אופיר פינס: אני יודע שמבצעים כאלה נעשים.

היו”ר אופיר פינס: בכל המקומות האלה יש חשב מלווה.

היו”ר אופיר פינס: הבעיה בישובים האלה שחלק מהם גוררים בעיות היסטוריות מאוד קשות וגירעונות בהיקפים בלתי נסבלים.

היו”ר אופיר פינס: השאלה, איך פותרים בעיות במקומות מהסוג הזה באופן יסודי.

עומר מטאר: אני ראש מועצה מקומית כפר נאחף.

עומר מטאר: המועצה המקומית נאחף התנהלה כל הזמן בסדר.

עומר מטאר: רק בשנתיים האחרונות, בגלל האופוזיציה פה ושם, בסופו של דבר לא אישרו לי את התקציב.

עומר מטאר: כל הגירעון שלי הוא 15 מיליון.

עומר מטאר: יש לי הסדרים עם מס הכנסה וביטוח לאומי.

עומר מטאר: אם מעבירים אלי כסף, הכסף לא הולך לחובות ולעיקולים.

היו”ר אופיר פינס: בנאחף אין בעיה של עיקולים והוא טוען שאם יעבירו לו את הכסף הוא ישלם משכורות.

היו”ר אופיר פינס: למה אי אפשר לפתור את הבעיה הזאת?

היו”ר אופיר פינס: בטייבה יש בעיה והכל מעוקל אבל אם הוא אומר שהוא יכול לשלם משכורות, למה לא מעבירים לו?

היו”ר אופיר פינס: תכף יבדקו את העניין של נאחף.

סאמי עיסה: אותו סיפור.

סאמי עיסה: לי אין עיקולים.

סאמי עיסה: היתה לי ישיבה בשבוע שעבר לגבי תכנית הבראה שכבר שנה וחצי לא חתמנו.

סאמי עיסה: כנראה שיש סיכום.

סאמי עיסה: האם אנחנו נכנסים לתוך הרשויות שכן נותנים להם את המענק?

אופיר פינס-פז: אני צריך לשוחח עם שר הפנים אז חבר הכנסת דוד אזולאי ינהל את הישיבה.

סמי עיסה: לנו אין עיקולים.

סמי עיסה: אני לא מופיע בתוך הרשימה כי היום פותרים את הבעיה.

סמי עיסה: האם יש היום בעיה או לא.

דוד אזולאי: המנכ"ל יבדוק וייתן תשובה.

רם בלינקוב: אני לא מוכן לעשות פה דיון פר ישוב.

דוד אזולאי: אדוני המנכ"ל, יש 10 רשויות שהצהרת שלגביהן יש בעיה.

רם בלינקוב: הוא לא בפנים.

דוד אזולאי: אבל יש עוד ישובים כמו חורפיש, כמו כפר קאסם שבעצם אין להם עיקולים.

דוד אזולאי: האם הם נכללים בתוך ההסדר שהם יוכלו לשלם משכורות?

דוד אזולאי: 4 חודשים הם לא קיבלו כסף.

רם בלינקוב: כל מי שלא אמרתי, יש לו היום בחשבונות בנק כסף לשלם שכר, כולל אלה שאמרו שהם לא יודעים ועכשיו הם יודעים.

דוד אזולאי: אתה מדבר על כפר קאסם וחורפיש?

רם בלניקוב: גם כפר קאסם בפנים.

רם בלניקוב: כל מי שלא אמרתי, 253 רשויות פחות ה-10 שמניתי, זה 243 – כולם בפנים.

רם בלניקוב: לערערה שבנגב הכסף עבר אתמול ולא היום.

רם בלניקוב: אתם באים לספר סיפורים לוועדה, תספרו אותם בצורה מדויקת.

עמר מטאר: הוזמנו לפה בהתראה של כמה שעות ולא ידענו במה מדובר.

דוד אזולאי: רק אתמול הוחלט על הישיבה הזאת.

עבד אלחכים חאג' יחיא: אני ראש עירית טייבה.

עבד אלחכים חאג' יחיא: נכנסתי באוקטובר 2005 לתפקיד שלי.

עבד אלחכים חאג' יחיא: ב-5 לאוקטובר נכנסתי לתפקיד וב-16 לאוקטובר כבר הוצאתו מכתב לשר הפנים ולמנכ"ל דאז, כשאני מסביר שיש לי עיקולים מעל 120 מיליון שקל.

עבד אלחכים חאג' יחיא: ביקשתי משר הפנים לבטל הסכמי פשרה בכתב שנעשו עם נושים מסוימים.

עבד אלחכים חאג' יחיא: ביקשתי את התערבות משרד הפנים.

עבד אלחכים חאג' יחיא: ההסכמים נעשו ממש לפני הבחירות.

עבד אלחכים חאג' יחיא: זה היה אחרי ישיבה עם המנכ"ל דאז.

עבד אלחכים חאג' יחיא: חבר הכנסת פינס, שהיה אז שר הפנים, נפגש עם ראשי רשויות ערביות בצפון.

עבד אלחכים חאג' יחיא: הוא העלה את הבעיה של טייבה ודיבר על הסכמי הפשרה.

עבד אלחכים חאג' יחיא: הבעיה של טייבה היא שעד היום משרד הפנים לא נכנס לעומק של הבעיה.

עבד אלחכים חאג' יחיא: אנחנו הגשנו תכנית הבראה, לקחנו על עצמנו כ-40% מהחובות ואמרנו שאנחנו בעצמנו נשלם בגלל שלא גבו בשנים קודמות.

עבד אלחכים חאג' יחיא: אבל אני לא יכול לגבות שיש לי עיקולים של הבנקים ויש לי עיקול אפילו על קופת הגבייה.

עבד אלחכים חאג' יחיא: היה לי איחוד תיקים ושילמתי בתקופה של איחוד תיקים 4 משכורות שוטפות עלות שכר.

דוד אזולאי: כמה משכורות לא שילמת?

עבד אלחכים חאג' יחיא: בתקופה שאני נכנסתי היו 6 משכורות שלא שולמו.

דוד אזולאי: אם אנחנו עוסקים בטייבה, אני חושב שב-10 השנים האחרונות שאין שר פנים ואין מנכ"ל משרד פנים שלא התעסק עם טייבה, גם עם הסדר הנושים, גם עם תכניות ההבראה.

עבד אלחכים חאג' יחיא: מיום שנכנסתי לתפקיד אני שואל את משרד הפנים: היה חשב מלווה, היו נאמנים, היה חושב עם היועץ.

עבד אלחכים חאג' יחיא: עירית טייבה היתה תחת פיקוחו של משרד הפנים.

עבד אלחכים חאג' יחיא: איך יכול להיות שכשנכנסתי לתפקיד קיבלתי דוח מבוקר לסוף שנת 2004 המדבר על חוב של כ-24 מיליון שקל ולאחר שבדקתי מצאתי תיקי הוצאה לפועל במעל 120 מיליון שקל?

עבד אלחכים חאג' יחיא: הוצאתי מכתב לכבוד יושב ראש הוועדה כשהיה בתפקיד שר הפנים.

עבד אלחכים חאג' יחיא: דיברת בכנס ראשי רשויות ערביות בצפון והתייחסת לטייבה ולהסכמי הפשרה.

היו”ר אופיר פינס: מתי נכנסת לתפקיד?

עבד אלחכים חאג' יחיא: נכנסתי באוקטובר 2005.

היו”ר אופיר פינס: ב-2 לנובמבר הפסקתי להיות שר.

עבד אלחכים חאג' יחיא: אני רוצה לראות איך אפשר לנהל עיריה ולשלם משכורות - - -

אופיר פינס-פז: אז למה התמודדת?

עבד אלחכים חאג' יחיא: כי פשוט בדוחות של משרד הפנים היה מופיע לסוף 2004, 24 מיליון שקל.

עבד אלחכים חאג' יחיא: עם זה הייתי יכול להתמודד.

עבד אלחכים חאג' יחיא: צריכים מנהיגות בעיר הזאת.

דוד אזולאי: אם הוא לא היה מתמודד, מישהו אחר היה מתמודד.

אופיר פינס-פז: אני שקלתי להקים שם ועדה קרואה.

אופיר פינס-פז: זה היה בבית משפט והעדפתי בחירות על פני המצב שהיה, של ראש עיר שמכהן ללא לגיטימציה ציבורית.

עבד אלחכים חאג' יחיא: אלה הנתונים ובינתיים אני מבקש שתהיה החלטה.

עבד אלחכים חאג' יחיא: הגשתי תכנית הבראה ואני רוצה שיישבו איתי על תכנית ההבראה.

אופיר פינס-פז: כמה זמן לא יושבים איתך על תכנית ההבראה?

עבד אלחכים חאג' יחיא: חודשים רבים.

רם בלינקוב: לא היתה איתך פגישה בשבוע שעבר?

עבד אלחכים חאג' יחיא: לא.

רם בלינקוב: לא היית אצל רני פינצי בשבוע שעבר, וגם לא מישהו מטעמך?

עבד אלחכים חאג' יחיא: בשבוע שעבר לא.

רם בלינקוב: הייתי לפני עשרה ימים.

עבד אלחכים חאג' יחיא: יותר, אבל לא דיברנו על תכנית ההבראה.

דוד אזולאי: הוא מדבר איתך על תכנית הבראה.

רם בלניקוב: על מה הוא מדבר עם מנהל שלטון מקומי?

רם בלניקוב: על מזג האוויר?

עבד אלחכים חאג' יחיא: כבוד המנכ"ל, תשאל אותו ישירות.

רם בלניקוב: אני יודע על מה הוא דיבר איתו, קיבלתי דיווח.

רם בלניקוב: דיברתם על תכנית הבראה.

עבד אלחכים חאג' יחיא: לא דיברנו על תכנית הבראה.

אופיר פינס-פז: האם לכל הישובים האלה יש תכנית הבראה מאושרת?

רם בלניקוב: לא.

רם בלניקוב: כל הישובים האלה יקבלו בימים הקרובים טיפול אינטנסיבי מיוחד מהמשרד.

רם בלניקוב: פרטי הטיפול ייוודעו עוד כמה ימים.

משה גפני: מה מהות הדיון היום?

אופיר פינס-פז: רצינו להבין מה הפערים בין הממשלה לשלטון המקומי כדי שאפשר יהיה למנוע את השביתה במשק מחר.

אופיר פינס-פז: השאלה, האם יש סיכוי לגשר על הפערים?

דוד אזולאי: אדוני היושב ראש, בל נשכח שלא נמצאים פה נציגים של המועצות המקומיות.

דוד אזולאי: יש 18 מועצות שגם כן לא קיבלו משכורות.

דוד אזולאי: כדאי שגם את זה ניקח לתשומת ליבנו.

דוד אזולאי: אדוני היושב ראש, שמעתי דברים קשים מהמנכ"ל.

דוד אזולאי: הוא מדבר על חוב מלאכותי, מדבר על ניהול כושל, על דברים הגובלים בפלילים.

דוד אזולאי: אדוני, הדברים האלה לא נולדו אתמול ושלשום.

דוד אזולאי: איפה היית אדוני?

דוד אזולאי: למה לא עשית את זה עד היום?

דוד אזולאי: הרי אנחנו יודעים, ואתה יודע יותר טוב ממני שפיזרתם רשויות והדחתם ראשי רשויות.

דוד אזולאי: כבר פעלתם.

דוד אזולאי: למה נקלענו למצב הזה שבכל זאת ישנן 10 רשויות שלא מקבלות שכר?

דוד אזולאי: אתה מדבר על 10 רשויות אבל מדובר על הרבה יותר מפני שמחלק אתה תשמע שהם נמצאים בחלק מתכנית הבראה, ועדיין לא נמצא בתכנית הבראה.

דוד אזולאי: אני חושב שצריך למצוא פיתרון אחת ולתמיד.

דוד אזולאי: הרי כבר חוקקו פעם אחת חוק מיוחד ונתנו שכר.

דוד אזולאי: בקדנציה הקודמת חוקקו חוק מיוחד על מנת לתת פיתרון לבעיית השכר.

דוד אזולאי: עכשיו אנחנו נמצאים שוב באותו תסריט.

דוד אזולאי: אני חושב שהגיע הזמן.

דוד אזולאי: למשרד הפנים יש את כל הכלים ואת כל האפשרויות לנקוט בכל האמצעים.

דוד אזולאי: מדובר בדברים פליליים.

דוד אזולאי: למה אתם לא פונים למשטרה כדי שתתחיל לחקור ולבדוק את העניינים האלה?

דוד אזולאי: דברים פליליים ואנחנו עוברים לסדר היום כאילו לא קרה שום דבר?

דוד אזולאי: אני חושב שזאת האשמה חמורה.

דוד אזולאי: לחילופין, אדוני המנכ"ל, מחובתך להגיש תלונה במשטרה כנגד אותם אנשים שאתה מדבר עליהם שעושים מעשים פליליים.

דוד אזולאי: זה לא יתכן לעצור שכר של עובדים שעבדו נאמנה.

רם בלניקוב: מי עוצר את השכר, אני?

דוד אזולאי: לא אתה.

דוד אזולאי: אבל אתה יודע טוב מאוד שחלק מראשי הרשויות לא אשמים בגירעון.

דוד אזולאי: הם באו וקיבלו גיבנת כתוצאה מקיצוצים על גבי קיצוצים.

דוד אזולאי: הממשלה הרעה הקודמת קיצצה בלי רחמנות.

דוד אזולאי: עכשיו יש חלק שקוצרים את הפירות האלה.

דוד אזולאי: בא ראש רשות שנבחר לפני כמה חודשים, בטייבה, למשל - על טייבה אפשר לחבר ספר.

דוד אזולאי: אז מה קרה?

דוד אזולאי: אם הדברים מתנהלים לא כמו שצריך תפזר את המועצה.

דוד אזולאי: ואם הם מתנהלים, תן להם את האמצעים, תכניס אותם לתכנית הבראה ושיתחילו לשלם משכורות.

דוד אזולאי: העובד לא אשם בהתנהלות הפלילית, בניהול הכושל ובחוסר תפקוד של ראש המועצה.

דוד אזולאי: העובדים לא אשמים, תנו להם את השכר.

דוד אזולאי: באותה נשימה, אני מדבר גם לגבי המועצות הדתיות.

דוד אזולאי: אני חושב שהגיע הזמן שמשרד הפנים יעשה טיפול שורש, זה אומר הסדר חובות של כל הרשויות המקומיות.

דוד אזולאי: עשו את זה עם הבנקים, עם קופות חולים, עם הקיבוצים, עשו את זה עם כולם.

דוד אזולאי: תבואו ותעשו את אותו דבר עם הרשויות ולהתחיל לנקוט באמצעים.

דוד אזולאי: לא יתכן שראש רשות מתפקר ולא עושה מלאכתו נאמנה ואחרי שהוא מסיים את הקדנציה הוא מקבל פיצויים כאילו לא קרה שום דבר.

דוד אזולאי: זה שבא אחריו צריך לשלם את המחיר או שגם שהוא יתנהג כמו קודמו ולא קורה כלום.

דוד אזולאי: הגיע הזמן שמשרד הפנים יתעשת וינקוט באמצעים כנגד אותם אנשים.

דוד אזולאי: צריך להביא תכנית להסדר חובות של כל הרשויות המקומיות.

אופיר פינס-פז: אבד אל חאלים מכפר מנדא, למה אתה לא משלם משכורת?

איברהים עבד אל חאלים: כבוד היושב ראש, כבוד המנכ"ל, חברי הכנסת, צהריים טובים לכולם.

איברהים עבד אל חאלים: אני לא רוצה לנאום רק רציתי להבהיר כמה נקודות שהמנכ"ל לא הזכיר.

איברהים עבד אל חאלים: באמצע שנת 2004 חתמנו על תכנית הבראה.

איברהים עבד אל חאלים: חתמנו עליה עוד כשהיינו ראשי רשויות חדשים, לא למדנו טוב את הנושא וחתמנו על תכנית הבראה.

איברהים עבד אל חאלים: התחלנו לפטר עובדים, התחלנו לצמצם.

איברהים עבד אל חאלים: התכנית הזאת לא הלכה, לא מצד המועצות ולא מצד משרד הפנים.

איברהים עבד אל חאלים: התשלומים, אבני הדרך שנרשמו לתכנית הזאת לא יושמו כמו שצריך גם מצד משרד הפנים ובחלקם מצד המועצות כי אנחנו לא ידענו.

היו”ר אופיר פינס: הכל ידוע.

היו”ר אופיר פינס: מתי ביקשת לשדרג את תכנית ההבראה שלך?

איברהים עבד אל חאלים: בתחילת 2006 ביקשתי לשדרג את תכנית ההבראה.

היו”ר אופיר פינס: שאול צמח, מה הסיבה שבמשך שנה ושלושה חודשים אי אפשר לסכם על שדרוג תכנית הבראה?

היו”ר אופיר פינס: כולם יודעים שהתכנית לא ריאלית וששני הצדדים לא עמדו בה.

היו”ר אופיר פינס: הרשות לא עמדה בחלק מאבני הדרך והממשלה לא נתנה את היכולת לקבל אשראי.

היו”ר אופיר פינס: למה לא שידרגו את תכנית ההבראה במשך שנה ושלושה חודשים?

מגלי והבה: זה כך ברוב הערים.

איברהים עבד אל חאלים: אני החזרתי 11 מיליון שקל החזר מילוות וקיבלתי הלוואות ב-2.7 מיליון.

שאול צמח: אדוני, אני לא מכיר את המקרה הספציפי של כפר מנדא.

שאול צמח: שדרוג תכנית ההבראה הוא באחריות משרד הפנים.

שאול צמח: כיוון שהנאמר שיש בעיה עם בנק אוצר השלטון המקומי, אני אגיד כך: אין קשר בין שני הדברים.

שאול צמח: תשלום שכר שוטף היה אמור להשתלם מתוך ההכנסות השוטפות של הרשות.

שאול צמח: המקורות האלה היו צריכים לעמוד מתוך מה שגובה הרשות ומתוך מענק האיזון.

שאול צמח: ההלוואה שהיתה אמורה להתקבל מבנק אוצר השלטון המקומי, היתה אמורה לממן את החוב משנים קודמות.

שאול צמח: לכן, להגיד שבגלל שלא היה הסדר כזה לא משלמים משכורות עכשיו, זה לקשור דבר שלא קשור בדבר אחר.

שאול צמח: דבר שני, הבעיה של בנק אוצר השלטון המקומי נפתרה והאשראי הועמד לכל הרשויות שהיו בתוך ההסדר.

איברהים עבד אל חאלים: חוץ מכמה שאני אחד מהם.

שאול צמח: יש כנראה סיבה שאתה אחד מהם.

שאול צמח: אני לא מכיר את המקרה הספציפי שלך.

איברהים עבד אל חאלים: אף אחד לא נתן לי סיבה.

שאול צמח: זאת לא הסיבה שהוא לא משלם משכורות.

היו”ר אופיר פינס: שאול, קיבלתי את התשובה שלך.

היו”ר אופיר פינס: אני לא רוצה להרחיב יותר מידי כי אני גם מנהל את הישיבה וגם הייתי שר הפנים.

היו”ר אופיר פינס: הרי בסופו של דבר כולם יודעים שברגע שאין לך אשראי בנק תקופה ארוכה אתה משלם את החובות שלך במסגרת מענקי האיזון ובמסגרת ההכנסות שלך.

היו”ר אופיר פינס: יש תכנית הבראה ובה יש 50% אשראי בנקאי.

היו”ר אופיר פינס: האשראי הבנקאי הזה לא מגיע כמה שנים.

היו”ר אופיר פינס: אתם פתרתם את זה לפני חודש, כל הכבוד לכם, אבל זה דבר שהיה על שולחננו עוד כשהייתי שר הפנים ולא הצליחו לפתור את זה כי היתה בעיה עם החשב הכללי, עם דקסיה ועם המכרז.

היו”ר אופיר פינס: זה הכל בעיות אוצריות.

היו”ר אופיר פינס: סוכם לשדרג את תכניות ההבראה כדי לטפל בעניין הזה וזה לא נעשה.

היו”ר אופיר פינס: התוצאה היא שהוא לא משלם שכר.

שאול צמח: אדוני, אני רוצה להזכיר לך שהבעיה עם האשראי ועם דקסיה התעוררה בעקבות תיקון 31, שנועד לעקוף את העיקולים שהוטלו בבנקים על כספי הרשויות כדי להעביר את השכר בפעם הקודמת.

שאול צמח: מה שאומר שבעניין הזה אין פתרונות מהירים.

שאול צמח: אי אפשר לעקוף את הבעיה, היא תמיד חוזרת בסופו של דבר.

שאול צמח: מנכ"ל משרד הפנים אמר שיש כאן שאלה של ניהול: מה גובים?

שאול צמח: מה אחוז הגביה?

שאול צמח: אם גובים 28% כנראה שקשה מאוד לשלם את השכר השוטף לעובדים.

שאול צמח: השאלה היא לא הגירעון הקודם אלא למה בשוטף גובים 28% ומה היה קורה אילו היו גובים 80%?

שאול צמח: האם אז גם היתה בעיית שכר?

שאול צמח: כנראה שלו.

שאול צמח: אז לפני שמאשימים כל אחד צריך לבדוק אצל עצמו מה הוא עשה ומה הוא היה צריך לעשות.

איברהים עבד אל חאלים: אני לא מאשים אף אחד.

איברהים עבד אל חאלים: אני עמדתי ביעדי הגבייה של משרד הפנים בשנים 2005 ו-2006 ואפשר לבדוק את זה.

איברהים עבד אל חאלים: אתם בודקים איתי לפי הרבעון השלישי שאז היתה מלחמה.

איברהים עבד אל חאלים: ברבעון השלישי ב-2006 לא היתה גביה.

איברהים עבד אל חאלים: אתמול בערב דיברתי עם רני שאמר שלא עמדתי בנתונים של הרבעון השלישי.

איברהים עבד אל חאלים: אמרתי לו שיבדוק את הנתונים של הרבעון הרביע, שיבדוק את מאזן הגביה של האוטומציה.

איברהים עבד אל חאלים: לי יש נתונים אחרים, יש שיפור ברבעון הרביעי.

איברהים עבד אל חאלים: אני עומד בגבייה.

היו”ר אופיר פינס: שאול, עם כל הכבוד.

היו”ר אופיר פינס: אני מכיר את ההתחשבנות מול ראש רשות.

היו”ר אופיר פינס: מחר הולכת להיות שביתה במשק שכל יום שלה יעלה מאות מיליונים ואתה מתעסק בהתחשבנות של כפר מנדא.

היו”ר אופיר פינס: אתה יכול לתת לו את הכסף ולגמור את העניין.

היו”ר אופיר פינס: תראה, טייבה זה סיפור כבד, אתה נותן כסף והוא הולך לתוך הבור השחור.

היו”ר אופיר פינס: אבל פה הוא מספר לך סיפור שאם אתה טיפה מתגמש ולא עומד איתו על קוצו של יוד, אתה יכול למנוע מחר את השביתה במשק.

רם בלינקוב: לכל הרשויות של ה-600 איש יש סידור עם ההסתדרות.

רם בלינקוב: זה לא נופל על ה-600.

אופיר פינס-פז: מה זה הסידור עם ההסתדרות?

רם בלניקוב: סידור זאת המילה הנכונה.

רם בלניקוב: הלכו ומצאו פיתרון יצירתי זמני עד שהרשויות האלה ייכנסו לתכנית הבראה באמצעות קרן שאני לא יודע את שמה.

רם בלניקוב: יש סידור שעשה אגף התקציבים ומשרד האוצר עם ההסתדרות.

דב חנין: משרד האוצר נדיב מאוד על כספי ההסתדרות.

רם בלינקוב: הקרן, בחלקה המשמעותי, ממומנת בחלקה מתקציב משרד האוצר.

רם בלינקוב: בכלל, השאלה היא לא על ה-600.

רם בלינקוב: אנחנו את יתר העובדים מביאים למצב שהרשויות קיבלו את הכסף.

רם בלינקוב: הוא מתווכח איתי אם הם יקבלו את השכר עד 24:00 בלילה או ביום חמישי בבוקר.

דוד אזולאי: אדוני היושב ראש, אז אם זה הויכוח, אנחנו נפנה ונבקש.

היו”ר אופיר פינס: מה זאת אומרת?

היו”ר אופיר פינס: שכל העובדים במדינת ישראל בשלטון המקומי יקבלו שכר עד יום חמישי ב-08:00 בבוקר?

רם בלניקוב: אני שואל כבר כמה שבועות למה שביתה.

רם בלניקוב: אנחנו העמדנו מקורות לכלל הרשויות ועצמנו עיניים ועשינו מאמצים בלתי שגרתיים וויתרנו על הרבה עקרונות שלנו כי אנחנו מעבירים כספים למקומות שלא ראויים, חלקם, מבחינת הצדק ומבחינת איך הם התנהלו.

דוד אזולאי: למה אתה לא מפזר את אותן מועצות?

רם בלינקוב: סלח לי, אתה יודע שב-9 חודשים אחרונים, פוזרו יותר רשויות ממה שפוזרו ב-7 השנים האחרונות?

דוד אזולאי: כל הכבוד, אז תמשיך.

רם בלינקוב: יש פה דמוקרטיה, יש פה תהליכים מסודרים, יש תהליכים חוקיים.

רם בלינקוב: זה לא ב"שלוף".

דוד אזולאי: ובמועצות שהדחת מקבלים משכורות בזמן?

רם בלינקוב: לא.

דב חנין: אדוני המנכ"ל, שאל אותך יושב ראש הוועדה שאלה מאוד פשוטה והייתי שמח אם היית נותן תשובה.

רם בלינקוב: אתם לא נותנים לי להשלים את התשובה.

רם בלינקוב: אמרתי שהממשלה הזרימה בחודשים האחרונים וממשיכה ומשלימה היום את ההזרמה עד כך כד שרוב הרשויות, להוציא את אותן 10, יעמדו לרשותן המשאבים לתשלום השכר.

רם בלינקוב: לגבי ה-10 הללו, מאחר ובאמצעים שאנחנו יודעים לסדר אי אפשר לסדר, יש סידור מיוחד שהגיעו אליו בהבנה משרד האוצר וההסתדרות.

שרה מרום שלו: אז למה הם שובתים?

רם בלינקוב: למה הם שובתים, תשאלי אותם.

רם בלינקוב: הם יקבלו הלוואות מהקרן ואחר כך, דרך תכניות ההבראה, ההסתדרות תקבל חזרה את כספה או את חלקה היחסי בקרן הזאת.

היו”ר אופיר פינס: זה באמת דבר מרחיק לכת.

רם בלינקוב: אני יודעת.

רם בלינקוב: אני אומר לך שאנחנו מרחיקי לכת.

רם בלינקוב: רק מה, חס וחלילה, אם העברתי לערערה בנגב את הכסף ואפילו ראש הרשות לא יודע את זה, אז אולי הוא ישלם את המשכורת רק ביום רביעי ולא ביום חמישי, אז יקרה אסון.

היו”ר אופיר פינס: יש פה מישהו מההסתדרות?

היו”ר אופיר פינס: ההסתדרות בשביתה אז הם לא באו לדיון.

דב חנין: אדוני היושב ראש, האם אפשר לקבל תשובה לשאלתך למנכ"ל משרד הפנים?

היו”ר אופיר פינס: קיבלתי תשובה.

דב חנין: ביום חמישי כולם מקבלים משכורת?

היו”ר אופיר פינס: מנכ"ל משרד הפנים אמר שכל העובדים בשלטון המקומי חוץ מ-10 הרשויות המקומיות שהוא מנה מקבלים שכר לכל המאוחר - - -

רם בלינקוב: אני מעביר לרשויות את האמצעים לשלם שכר, אני לא משלם שכר.

היו”ר אופיר פינס: הוא אומר שהוא העביר לכל הרשויות במדינת ישראל את האמצעים כדי שכל העובדים יקבלו שכר, למעט 10 הרשויות האלה שלגביהן יש הסדר מיוחד.

ג'מאל זחאלקה: האם זה סגור עם ההסתדרות?

נאדיה חילו: לא.

היו”ר אופיר פינס: הזמנתי את ראשי ההסתדרות לדיון הזה.

היו”ר אופיר פינס: הם בחרו שלא להגיע וזה עניינם.

רם בלינקוב: אני רוצה לומר עוד משהו חשוב לגבי מספרי העובדים כדי שגם האגדה הזאת תנופץ אחת ולתמיד.

רם בלינקוב: נכון לעכשיו, עוד לפני שפתרנו את הבעיות של היום, יש כ-1,040 משרות.

רם בלינקוב: הפער בין משרות לבין עובדים יכול להגיע ל-10% או 15% כי רוב העובדים עובדים במשרה מלאה.

רם בלינקוב: מאחר ואת הנתונים אנחנו מקבלים במונחי משרות, אז אני מדבר במונחי משרות.

רם בלינקוב: יש כ-1,040 משרות מולנות, שכאמור, תיפתרנה ברובן.

רם בלינקוב: ההסתדרות נוקבת במספרים הרבה יותר גדולים.

רם בלינקוב: אתה שואל את עצמך למה כל הזמן הם נוקבים במספרים גדולים, הרי זה אותם אנשים.

רם בלינקוב: אז אם תיקח מועצה או רשות שיש בה עובדי חינוך, שיכולים להגיע ל-50% או 70% מסך כל העובדים.

רם בלינקוב: עובדי החינוך לא מולנים כי הם מקבלים את השכר באמצעות חשבון מוגבל.

רם בלינקוב: אבל ההסתדרות סופרת אותם כי ברשות הזאת יש עובדים מולנים.

רם בלינקוב: כך אתה יכול למצוא עצמך, ברשות שבה יש 400 עובדים, אבל 70 מתוכם בלבד הם מולנים, היא עדיין סופרת את כל העובדים.

רם בלינקוב: כך היא מגיעה ל-3,000 ול-4,000 עובדים, מספרים מצוצים מהאצבע.

אופיר פינס-פז: שלום לראש עירית קרית גת.

אופיר פינס-פז: אתה משוחרר מהישיבה.

אופיר פינס-פז: אתה משלם שכר?

אבירם דהרי: לא, אני מופיע פה.

אבירם דהרי: המנכ"ל אמר שהמספרים לא נכונים והוא צודק.

אופיר פינס-פז: המנכ"ל לא אמר שקרית גת לא משלמת שכר.

אבירם דהרי: אבל המספר הזה לא נכון.

אבירם דהרי: זה מספר רשמי של מדינת ישראל.

אבירם דהרי: כתוב כאן שבקרית גת יש 367 משרות.

אבירם דהרי: זה מסמך של משרד הפנים והוא לא נכון.

אבירם דהרי: בדיוק כמו שהמנכ"ל אמר, אבל רק הפוך.

אבירם דהרי: יש לי 500 פנסיונרים ו-500 עובדים.

היו”ר אופיר פינס: למה אתה לא משלם שכר?

אבי דהרי: אני מסביר.

אבי דהרי: באתי לפה כי יש לי 500 פנסיונרים ו-500 עובדים שיושבים בעיריה ולא מקבלים משכורת כבר מה-9 לחודש.

אבי דהרי: מדובר ב-1,000 משפחות.

היו”ר אופיר פינס: למה אתה לא משלם שכר?

אבי דהרי: כי אין לי כסף.

אבי דהרי: אני קיבלתי רשות עם 200 מיליון שקל חובות.

אבי דהרי: זאת רשות שרצה במהירות של 30 מיליון שקל גירעון שנתי.

אבי דהרי: אני נכנסתי בסוף 2003.

אבי דהרי: היום אני צריך להיות ב-290 מיליון שקל מינוס.

אבי דהרי: אני עומד היום ב-150 מיליון שקל מינוס.

אבי דהרי: זאת אומרת, חסכתי 140 מיליון.

אבי דהרי: תבדוק אותי.

אבי דהרי: גם לי יש תואר שני, אמיתי, ואני בא מההיטק.

אבי דהרי: אני רוצה להגיד לך מספרים אמיתיים.

היו”ר אופיר פינס: איך שילמת שכר לפני שנתיים?

אבי דהרי: הוצאתי לאנשים את הנשמה.

אבי דהרי: פיטרתי יותר מ-100 עובדים.

אבי דהרי: אני כורע תחת העומס.

אבי דהרי: במהירות של 30 מיליון שקל זה אומר 290 מיליון.

אבי דהרי: אני עומד היום במינוס 150 מיליון.

אבי דהרי: זאת אומרת שחסרתי 140 מיליון שקל.

אבי דהרי: מתוך ה-140 מיליון שקל, משרד הפנים נתן לי 20 מיליון שקל.

אופיר פינס-פז: איך זה שכשהיית בחוב של 200 מיליון שילמת וכשאתה בחוב של 140 מיליון אתה לא משלם?

אבי דהרי: לא שילמתי, אתה לא זוכר?

אבי דהרי: 4-5 חודשים לא שילמתי.

אבי דהרי: ב-2004 ההסתדרות שילמה לי 3 חודשים.

אבי דהרי: היא שילמה מכספה.

אבי דהרי: אתה לא זוכר?

אבי דהרי: עמיר פרץ בא וחילק.

אבי דהרי: אנחנו קורסים תחת הנטל.

אבי דהרי: אנחנו משלמים את כל החובות של קדימה ואחורה ואף אחד לא עוזר לנו.

אבי דהרי: דרך אגב, אחד מיצרני החובות הגדולים זה ראשי רשויות קודמים.

אבי דהרי: יש היום שר בממשלת ישראל.

אבי דהרי: אני שלחתי מכתב ואמרתי שיש חריגות שכר שהוא עשה.

קריאה: מי זה?

אבירם דהרי: שר הקליטה.

אבירם דהרי: שלחתי מכתב וכולם יודעים.

אבירם דהרי: עשו שם עבירות אבל למה לא תובעים אותם?

אבירם דהרי: עדיף לתבוע איזה מועצה ערבית אבל אחד כזה לא תובעים.

אבירם דהרי: בן אדם בפנסיה של מבטחים מקבל 10 שנים פנסיה תקציבית.

אבירם דהרי: אתם מדמיינים?

אבירם דהרי: מיליון שקל עלה לקרית גת?

אבירם דהרי: מי מסתכל על זה?

אבירם דהרי: אף אחד.

היו”ר אופיר פינס: אני אגיד לך מה מטריד אותי, אדוני המנכ"ל.

היו”ר אופיר פינס: אם הצגת לנו רשימה של 10 רשויות ושכחת את קרית גת שזאת עיר גדולה בישראל ושהיא לא ברשימה, אני לא יודע את מי עוד שכחת.

רם בלינקוב: בוא נדבר על קרית גת אחרי ההצגה הזאת.

רם בלינקוב: אנחנו רגילים לזה, הוא לא הראשון שמאיים עלינו.

רם בלינקוב: אני שמח לראות אותך, כי בטלפון אי אפשר להשיג אותך.

אבירם דהרי: מה אתה אומר?

אבירם דהרי: אני לא קיבלתי תשובה ולא קיבלתי מכתב.

רם בלניקוב: החל מהרגע שהתעורר המשבר קמו בימים האחרונים רשויות שלא שילמו את חודש פברואר בפעם הראשונה.

רם בלניקוב: זאת חבורה, שהוא נמצא בתוכה, שחושבת שבגלל הלחץ שאנחנו נמצאים, היא תוציא מהממשלה עוד כסף.

רם בלניקוב: כדי לסבר את האוזן, היום אנחנו ב-20 לחודש, היו צריכים לשלם שכר עד ה-9 לחודש.

רם בלניקוב: לכאורה הם ב-12 יום הלנה, וכל ה-17 נקראו לבירור ונפתרו.

רם בלניקוב: קרית גת היא מיוחדת.

רם בלניקוב: בואו אני אספר לכם למה היא מיוחדת?

רם בלניקוב: היא צריכה לשלם כספים שהיא גבתה מארנונה לשתי מועצות אזורית, שפיר ויואב.

רם בלניקוב: היא עשתה דין לעצמה, היא לא משלמת ולכן היא יוצרת בעיות בשתי מועצות אזוריות ועושה לנו בעיות בניהול המועצות הללו.

רם בלניקוב: אנחנו לא מקבלים את הדין שהיא לוקחת לעצמה ולכן אנחנו נוקטים נגדה בסנקציות.

רם בלניקוב: לכן היא בכלל לא דומה לכל ה-252 הרשויות האחרות.

רם בלניקוב: כי היא באופן בוטה מצפצפת על הסיכומים שהיו.

רם בלניקוב: אולי אפילו בזמנו בשלך כשר הפנים.

רם בלניקוב: מצפצפת על הנחיות מנהל המחוז ויחידת השלטון המקומי, לכן אני לא מוכן לדון עליה בקונטקסט הזה.

היו”ר אופיר פינס: הצעתי היא שתטפל בו אישית.

היו”ר אופיר פינס: למה לטפל דרך העובדים?

היו”ר אופיר פינס: אני אומר לך, אם הוא לא עומד בהסכמים – אני אומר לך, אם אני שר הפנים, אני מטפל בך אישית במובן המנהלי ולא מטפל בעובדים כי העובדים צריכים לקבל שכר.

אבירם דהרי: זה גם לא קשור.

רם בלינקוב: מה אתה חושב?

רם בלינקוב: שהוא באמת עצר את התשלומים ולא שילם שום דבר, או שיכול להיות שהוא שילם במקומות אחרים ודווקא בשכר הוא לא שילם?

רם בלינקוב: מה אתה אומר?

רם בלינקוב: הייתי מציע לבדוק את זה.

אבירם דהרי: סליחה, אתה רוצה להכשיל אותי שאני אשלם נטו ואחר כך תבוא אלי למה שילמתי נטו?

רם בלניקוב: אם תשלם נטו, תיקרא אצלי לבירור.

אבירם דהרי: בדיוק.

אבירם דהרי: אז אני לא משלם נטו.

אבירם דהרי: אם אני לא משלם את כל המשכורת, אני לא משלם.

אבירם דהרי: אלה ההנחיות וזה בסדר גמור, כך צריך להיות ואני מסכים.

אבירם דהרי: אבל, תגיד לי, אתה יכול לפרסם סוף סוף כמה אתה נותן מענקי איזון לשפיר שהיא 8,000 תושבים ואני 52,000 תושבים?

אבירם דהרי: היא מקבלת 13 מיליון ואני 24 מיליון.

אופיר פינס-פז: מר דהרי היקר, אתה נכנס לסמטה שאני מציע לך לא להיכנס כי אני בחדר.

אופיר פינס-פז: אני רוצה להזכיר לכולם, שאחרי שהיו לך טענות על ההסכם, אני פתחתי את ההסכם ועשינו הסכם חדש וחתמנו עליו כולם.

אופיר פינס-פז: עכשיו אתה אומר שזה לא בסדר?

אבירם דהרי: אני לא אמרתי שזה לא בסדר.

אבירם דהרי: אני טענתי כנגד ההסכם?

רם בלינקוב: שילמת להם?

אבירם דהרי: אני לא חייב להם.

אבירם דהרי: תבדוק, תרים טלפון ותבדוק אם אני חייב להם.

אבירם דהרי: אני לא חייב להם כסף, אני שילמתי להם.

ברוך ברגר: אני משלם משכורת בזמן, לי אין בעיה.

ברוך ברגר: אני נמצא מתוקף העובדה שאני יושב ראש ועדת העבודה של השלטון המקומי ואני מכיר את הנושא מהכובע הקודם שלי, כשהייתי המזכיר הארצי של עובדי הרשויות המקומיות.

אופיר פינס-פז: האם אתה מודע לזה שיש בחוק ההסדרים סעיף שעבר, שאפשר להעביר מההכנסות שלך לקרית גת?

ברוך ברגר: אני אומר לך עכשיו, לא רק לקרית גת.

ברוך ברגר: אם יתנו לי, אני אעזור לראשי רשויות אחרים.

אבירם דהרי: זה ישתלם להם, הם יקבלו ממני ריבית יותר טובה מהריבית של הבנק.

ברוך ברגר: אני מברך על הפגישה הזאת.

ברוך ברגר: אמנם אנחנו נמצאים ערב שביתה, והיה לי ניסיון בזה כשהייתי בהסתדרות העובדים.

ברוך ברגר: שרה היתה יושבת ראש ועד העובדים של עירית רחובות.

ברוך ברגר: אני רוצה לומר שאני מסכים כמעט בכל מילה למה שאמר דוד אזולאי לגבי הנושא של תכניות הבראה.

ברוך ברגר: אני אומר לך, גם אם יצליחו לפתור את הבעיה היום נקודתית ולא תפרוץ שביתה, בעוד חודשיים שלושה נחזור לאותו מצב.

ברוך ברגר: אין סיכוי בעולם, גם אם ייפתר הנושא נקודתית היום או מחר, שנבריא את העסק.

ברוך ברגר: אני הייתי חתום אישית על לפחות 140 תכניות הבראה, כולל בקרית גת 4 פעמים.

ברוך ברגר: אם לא יהיה מצב שיסדירו את הנושא דוגמת חוק גל, שפתר את בעיית הקיבוצים, חבל על הזמן.

ברוך ברגר: הערה למנכ"ל.

ברוך ברגר: אני יודע את המאמצים שאתם עושים לעשות סדר ברשויות המקומיות ולשלם שכר.

ברוך ברגר: יש דבר אחד שהוא קריטי.

ברוך ברגר: יש חובה למצות את הדין עם אותם ראשי רשויות קודמים שהשאירו את הקופה ואת הירושה כפי שהשאירו.

ברוך ברגר: פה אף אחד לא נוקט עמדה.

היו”ר אופיר פינס: המשרד, בראשותי, הגיש תלונה נגד ראש עירית טייבה הקודם על רקע חשדות לפלילים.

היו”ר אופיר פינס: מה יצא מזה?

היו”ר אופיר פינס: אני מסכים שבמקרה שיש פזרנות קשה וניהול פלילי, אסור למשרד הפנים לעצום עין וצריך לעשות הכל כדי להעמיד את האנשים לדין.

היו”ר אופיר פינס: הבעיות הן הרבה יותר מורכבות.

דוד אזולאי: לא קיבלתי תשובה על המועצות הדתיות.

היו”ר אופיר פינס: סליחה, קיבלתי תשובה.

היו”ר אופיר פינס: היום עברו 17 מיליון שקל עבור שכר למועצות המקומיות.

היו”ר אופיר פינס: זאת הודעה של משרד ראש הממשלה.

שאוקי חט'יב: ברגע שההסתדרות איימה והראתה שיש סולידאריות בין העובדים, התחיל העניין לזוז.

שאוקי חט'יב: אני פונה לרם ולאוצר, אם לא מטפלים במבנה התקציב בצורה רצינית, אם לא בוחנים את הנזקים של הקיצוצים המצטברים של 2003 ו-2004 ב-50% במצטבר, נחזור למעגל הזה עוד פעם.

שאוקי חט'יב: מבנה התקציב הוא מבנה עקום, לא ריאלי ולא סביר.

שאוקי חט'יב: הנזקים של הקיצוץ של 50% במצטבר עוד לא תוקנו.

שאוקי חט'יב: אם לא מתקנים אותם חבל על כל תכנית ונחזור על אותו מעגל.

שאוקי חט'יב: אני חושב שלא פלא שרוב הרשויות הערביות, שמענק האיזון אצלן מהווה 45% אחוז מהתקציב והוא מובנה בתוך התקציב.

שאוקי חט'יב: התקציב לא קולט שזה חלק מובנה מהתקציב.

רם בלניקוב: גם הגביה.

שאוקי חט'יב: אני יודע.

שאוקי חט'יב: דעתי היא בעד תגבור הגביה אבל לא ביום אחד.

שאוקי חט'יב: ראשי הרשויות מחויבים ועושים את מלאכתם.

שאוקי חט'יב: התיקון הוא תיקון שורש.

אופיר פינס-פז: אנחנו רוצים לקדם את העניין.

אופיר פינס-פז: אני לא משלה את עצמי שהצעת הסיכום שלי תפתור את העניין אבל אני חושב שהיא תקדם את העניין.

אופיר פינס-פז: אנחנו צריכים לדבר בטווח מיידי ובטווח ארוך.

אופיר פינס-פז: בטווח המיידי אני רואה את הרשימה של 10 הרשויות האלה.

אופיר פינס-פז: שמעתי לפחות שני ראשי רשויות שדיברו כאן, גם מנאחף וגם ממנדא.

אופיר פינס-פז: אני אומר לכם שבמאמץ גדול אפשר יהיה לטפל גם ברשויות האלה, במסגרת ה-24 שעות האלה, כי זה כסף שאם הוא יועבר הוא ילך לתשלום שכר ולא למקומות אחרים.

אופיר פינס-פז: אני קורא לממשלה, קרי, לשר האוצר, לשר הפנים, ובמיוחד לראש הממשלה, שיהיה מעורב כדי לנסות ולצמצם את הרשימה הזאת למינימום האפשרי.

אופיר פינס-פז: לדעתי אפשר לצמצם אותה בטווח המיידי ויכול להיות שהדבר הזה יסייע בביטול השביתה כי הדבר הזה הוא בנפשם של כל תושבי מדינת ישראל.

אופיר פינס-פז: הלנת השכר היא תופעה פסולה וכואבת.

אופיר פינס-פז: לשביתה גם יש נזקים כלכליים שכולם רוצים למנוע, כולל ההסתדרות.

אופיר פינס-פז: אני חושב שאפשר לעשות פה עוד מאמץ גדול.

אופיר פינס-פז: בטווח הבינוני או היותר ארוך, אני חושב שצריך לשדרג את תכניות ההבראה.

אופיר פינס-פז: כמובן שצריך לבדוק את כל נושא הגבייה.

אופיר פינס-פז: במקרה הצורך יש ללכת לוועדות קרואות וגם להדחת ראשי רשויות שלא משלמים שכר באופן שיטתי ובאשמתם.

אופיר פינס-פז: יש כאן סדרה של טיפולים, שמנכ"ל משרד הפנים אמר שהם מתעתדים לעשות את זה.

אופיר פינס-פז: אני אומר לכם שוב, ממה שאני שמעתי, מנאחף ומכפר מנדא, זה לא מצב כרוני שלא ניתן לטיפול.

אופיר פינס-פז: עם קצת גמישות ונכונות אפשר להוציא מהרשימה הזאת הרבה עובדים שיכולים לקבל שכר.

אופיר פינס-פז: אני מזכיר לכולם שאנחנו בתקופת החגים.

אופיר פינס-פז: אמנם חג הפסח הוא חג של הציבור היהודי, אבל אני חושב שצריך לעשות מאמץ עליון אדיר ולשלם שכר.

אופיר פינס-פז: גם אם נראה בסוף שבטייבה לא נפתרה הבעיה, עדיין התמונה תהיה אחרת ואז יתכן שישדרגו לה את תוכנית ההבראה בתוך תקופה מאוד קצרה.

אופיר פינס-פז: אני אומר לכם גם מניסיון אישי שלי, שאפשר עוד לקדם נושאים בכל מה שקשור לתשלומי שכר עובדים ב-24 השעות הקרובות לפני פרוץ השביתה.

אופיר פינס-פז: אני מאוד מקווה שאכן כך ייעשה ובסופו של דבר העובדים יקבלו שכר והשביתה תבוטל.

אופיר פינס-פז: תודה רבה לכם על ההשתתפות.